偈颂一百六十首
作者：释宗杲
朝代：宋

世出世间希有事，显发须凭过量人。只将补衮调羹手，拨转如来正法轮。大道只在目前，要且目前难睹。欲识大道真体，不离声色言语。这个川藞直，自来好打鬨。闹处便入头，恶静而喜动。前年今日始归家，今日前年路不差。一回饮水一回噎，一瓣栴檀一碗茶。水底泥牛嚼生铁，憍梵钵提咬著舌。海神怒把珊瑚鞭，须弥山王痛不彻。冲开碧落松千尺，截断红尘水一溪。不识本来真面目，将谓人题德峤诗。今朝八月十有五，顾兔天边谁不睹。若非东土小释迦，放过长沙这老虎。眼不自见，刀不自割。吃饭济饥，饮水定渴。临济德山特地迷，枉费精神施棒喝。除却棒，拈却喝，孟八郎汉，如何止遏。文彩未彰，消息已露。文彩既彰，难为盖覆。不用安排，切莫造作。造作安排，无绳自缚。不安排，不造作，善财弹指登楼阁。秘魔放下手中叉，普化入市摇铃铎。出队半个月，眼不见鼻孔。失却祖师禅，拾得个骨董。正朝把笔，万事皆吉。应时纳祜，庆无不宜。若作世谛，流布平地。吃交更在佛法，商量眉须堕落。买铁得真金，求雨得瑞雪。五峰玉琢成，千树银华结。龙王降吉祥，普贤呈丑拙。三世如来秘密门，今日一时都漏泄。元宵佳节同欢乐，处处咸然无尽灯。火光烁破胜热面，夜神忽患冷头疼。转山河大地归自己则易，转自己归山河大地则难。有人道得不难不易句，却来径山手里请捧吃。二月仲春，久雨不晴。云门一劄，德非有邻。眼空宇宙浑无物，大坐当轩孰敢窥。选佛追官俱已了，同途把手不同归。一不成只，两不在双。剑号巨阙，珠称夜光。今朝又是四月一，那事全然没消息。衲僧皮草久不乾，且喜日头东畔出。今朝正是四月八，净饭王宫生悉达。吐水九龙天外来，捧足七莲从地发。点胸点肋独称尊，大口开张自矜伐。都卢往世七旬馀，四十九年恣忉怛。赖有云门老跛师，一棒当时要打杀。人人尽道报佛恩，将此深心奉尘刹。径山无寸土庄田，今夏随宜结众缘。慵论道，懒谈禅，拄杖挑来个个圆。不用息心除妄想。大家吃饭了瞳眠。稽首能度诸世间，无量殊胜福德聚。金轮统御四天下，普施群生安隐乐。颠倒想生生死续，颠倒想灭生死绝。生死绝处涅槃空，涅槃空处眼中屑。德山棒，临济喝，今日为君重拈掇。天何高，地何阔，休向粪扫堆上更添搕掩。换却骨，洗却肠，径山退身三步，许尔诸人商量。红粉易成端正女，无钱难作好儿郎。月生一，铁轮天子寰中敕。月生二，丰干骑虎入闹市。月生三，蟭螟眼里巨鳌翻。三转法轮于大千，其轮本来常清净。天人得道此为證，三宝于是现世间。超然居士设粥，供养一堂龙象。吃了挂起钵盂，好个西来榜样。去年人看中秋月，今年人看中秋月。今年人是去年人，去年月是今年月。今朝九月初五，天色半晴半雨。衲僧鼻孔眼睛，切忌和泥合土。惺惺直是惺惺，灵利不妨灵利。等闲问著十人，五双不知落处。腊月十五天降雪，为瑞为祥无空阙。文殊露出广长舌，普贤大士得一橛。今朝腊月二十五，诸方尽唱云门曲。径山随例和一声，莫言楚石不当玉。正月十四十五，双径椎锣打鼓。要识祖意西来，看取村歌社舞。才方改岁贺新年，今朝又是二月一。入所證处没商量，摩诃般若波罗蜜。毗蓝园里不曾生，双林树下何曾灭。不生不灭见瞿昙，眼中又是重添屑。身口意清净，是名佛出世。身口意不净，是名佛灭度。四月二十五，久晴忽尔雨。竺士大仙心，东西密相付。这个犹是时节因缘，未是衲僧门下消息。北山老大虫，咬杀南山虎。何似生，莫妄想。直饶透出古今，也是猢狲伎俩。生是死之生，死是生之死。两路坦然平，无彼复无此。既无生死，又无彼此。明明百草头，明明祖师意。如天普盖，似地普擎。一念相应，一时清净。法是常法，道是常道。拶破面门，点即不到。四月十五这公案，七月十五方结绝。即今这里许多人，人人有理难分雪。拆去东篱，补起西壁。径山门下，全无准的。有店的，谁委悉。僧堂觑破香积厨，鸱吻咬杀佛殿脊。秋江清浅时，白露和烟岛。良哉观世音，全身入荒草。处处真，处处真，尘尘尽是本来人。真实说时声不现，正体堂堂没却身。三个与四个，七个与八个。数目甚分明，无人数得过。既是数目分明，为甚么无人数得过。道士著白襕，且非真措大。一喝分宾主，照用一时行。要会个中意，日午打三更。新岁击新鼓，普施新法雨。万物尽从新，一一就规矩。普贤大士欣欢，乘时打开门户。放出白象王，遍地无寻处。唯有这个，不属故新。等闲开口，吞却法身。千年桃核里，元是旧时仁。今朝正月半，有则旧公案。点起数碗灯，打鼓普请看。投子下绳床，今朝为举扬。驴前马后汉，切忌乱承当。无边刹境，自他不隔于毫端。十世古今，始终不离于当念。丈夫自有冲天志，休向如来行处行。驱耕夫之牛，夺饥人之食。趯翻大海水，拳倒须弥卢。生擒虎兕，活捉狞龙，犹未是衲僧本分事。观音妙智力，能救世间苦。百华开烂熳，觑见没可睹。大家泼一杓恶水，洗涤如来净边垢。垢尽众生烦恼除，狐狸便作师子吼。法身报身化身，咄哉魍魉妖精。三眼国中逢著，笑杀无位真人。棒打石人头，曝曝论实事。不用作禅会，不用作道会。二尊宿，一人粗似丘山，一人细如米末。虽然粗细不同，称来轻重恰好。径山今日内实告报，汝等诸人切忌钻龟打瓦。山前一片闲田地，元来记得在。叉手叮咛问祖翁，只为契券不分明。几度卖来还自买，难为牙保人，为怜松竹引清风。即念离念，觉与非觉。有心无心，若善若恶。搅成一块，将错就错。摩竭提国犹在半途，少室峰前全无巴鼻。谈玄说妙好肉剜疮，举古明今抛沙撒土。南泉无过，口能招祸。赵州礼拜，草贼大败。径山不管，结案据款。文殊普贤，且过一边。百二十日夏，日日无空缺。露柱逞神通，灯笼呈丑拙。彻不彻，却来棒头为汝决。国清才子贵，家富小儿娇。大家出只手，彼此不相饶。镇州萝卜从来大，青州布衫斤两明。衲子聚头求的旨，却似蚊虻咬铁钉。今朝四月初一，衲僧放楖栗。虽然不许默照，须要人人面壁。芭蕉无耳闻雷开，葵华无眼随日转。释迦老子亦无生，每岁今朝浴一遍。文殊三处安居，志公不是闲和尚。迦叶欲行正令，未免眼前见鬼。今朝又是端千节，文殊善财忙不彻。杀人活人药不灵，自添脑后三斤铁。观音妙智力，能救世间苦。是甚么，铁蛇钻入土。马师仲冬严寒，国一孟夏渐热。虽然寒热不同，彼此不失时节。高在绝顶，富在福严。乐在天堂，苦在地狱。谁知席帽下，元是昔愁容的。相逢不拈出，举意便知有。巍巍不动尊，脚不离地走。依稀似曲才堪听，又被风吹别调中。丹霞烧木佛，院主眉须落。乌飞毛坠，鱼行水浊。要识真麒麟，只有一只角。一年三百六十日，今朝又是从头起。人人有个主人公，水牛衔却老鼠尾。深沙欢，那吒喜。佛殿走出门去，僧堂撞入厨库里。黄龙此语盖天地，从来缜密不通风。后昆随例承其响，总道猫儿解捉虫。平常无生句，妙玄无私句，体明无尽句。一镞破三关，他家有本据。一人只知看雨，一人只知指雨。子细检点将来，大似钉椿摇橹。今朝二月二十，又是清明寒食。灵云不见桃华，争信曲中有直。是曲耶，是直耶，多虚不如少实。结夏方得五日，露柱却知端的。勃跳撞入灯笼，普为诸人入室。如人持尺量虚空，复有随行计其数。虚空边际不可得，吾君寿量亦如是。今朝五月五，天降沛然雨。艾人与门神，聚头相耳语。雪窦禅师来，一口吞佛祖。一个驴鸣两个贼，堪与诸方为轨则。正贼草贼不须论，大施门开无壅塞。已著槽厂，将错就错。骑却圣僧，不妨快乐。龙象蹴蹋，非驴所作。堪笑诸方，妄生穿凿。休穿凿，祥麟只有一只角。今朝七月五，打鼓普请看。万里无片云，犹欠一大半。久雨不最，才晴又雨。天道变化，万物得所。云门老汉，不在里许。皎洁一轮，寒光万里。灵利者叶落知秋，傝？者忠言逆耳。休不休，已不已，小释迦有陷虎之机，老大虫却无牙齿。当时一蹋岂造次，蓦然倒地非偶尔。赵州东院西，密室烂如泥。窦八布衫穿，赤土画簸箕。檐头雨滴滴，鸡向五更啼。昨朝残腊尽，今日贺新年。虎逐牛方急，东君令已行。瑞雪已铺银世界，大家携手普贤门。妙喜与师兄，俱是圜悟子。妙喜移住径山，师兄迁来在此。虽与师兄同条生，不与师兄同条死。八两与半斤，青红对碧紫。师兄解唱泥牛吼，师弟宁忘木马嘶。豁开顶上活人眼，鄮山山下是真归。达磨不来东土，二祖不住西天。人人常光现前，个个壁立万仞。善法堂前瑞气新，天书来自九重城。唯凭一句无私语，上祝吾皇亿万春。今朝三月十五，已得如膏之雨。农夫鼓腹歌谣，万象森罗起舞。佛子住此地，则是佛受用。常在于其中，经行及坐卧。文远在驴粪中过夏，面赤不如语直。赵州贪他小利，赢得个糊饼。检点将来，也是普州人送贼。鹅王择乳，素非鸭类。正说知见时，知见即是心。当心即知见，知见即如今。万里无寸草，出门便是草，各自有公据。有公据，何拘束，清风月下守株人，凉兔渐遥春草绿。人有心看月，月无心照人。有无成一片，方始得惺惺。才方八月中秋，又是九月十五。唯有这个不迁，一众耳闻目睹。一二三四五，五四三二一。返覆数千回，总不出今日。霜风刮地来，法身赤骨？。去是住时因，住是去时果。去住与果因，无可无不可。今朝又是五月五，大鬼拍手小鬼舞。蓦然撞著桃符神，两手椎胸叫冤苦。艾人云：休叫苦，只有一处堪回互。回互不回互，回而更相涉，不尔依位住。今朝又是六月半，记得一则旧公案。拄杖子吞却法身，露柱在傍偷眼看。看不看，拈起秦时？轹钻。万别与千差，吾道一以贯。一百二十日禁足，三十五日在外走。熨斗煎茶铫不同，泥牛解作师子吼。今朝法岁已周圆，拈得鼻孔失却口。以大圆觉为伽蓝，七七依前四十九。秋江清浅时，白露和烟岛。良哉观世音，春身入荒草。在荒草，不须讨。不识大歌妻，元来是嫂嫂。门外春将半，山房总不知。可怜拄杖子，暗里自抽枝。乾峰洗面摸著鼻，云门吃饭咬著沙。二人蓦地相逢著，元来却是旧雠家。扑落非他物，纵横不是尘。山河及大地，全露法王身。十方法界至人口，法界所有即其舌。只凭此口与舌头，祝吾君寿无间歇。亿万斯年注福源，如海滉漾永不竭。师子窟内产狻猊，鸑鷟定出丹山穴。为瑞为祥遍九垓，草木昆虫尽欢悦。稽首不可思议事，喻若众星拱明月。故今宣畅妙伽陀，第一义中真实说。一别二十年，蓦地又相见。如百炼精金，始终色不变。请我转法轮，增长菩提愿。直下绝狐疑，便悟本来面。老胡九年话堕，可惜当时放过。致令默照之徒，鬼窟长年打坐。这一个，那一个，更一个。虽然苦口叮咛，却似树头风过。一年一度解，一年一度结。只是这个事，何须更多说。不多说，蹋著秤锤硬似铁。有句无句，如藤倚树。孟八郎汉，便恁么去。机不到，语不副。眼里著得百千万亿须弥山，耳里著得无量无边香水海。机副语语投机，眼里著沙不得，耳里著水不得。南泉放倒，云门扶起。放倒扶起，有宾有主。明眼衲僧商量，切忌别作道理。诸法本来绝待，触目且拘碍。只因断臂觅心，便有人求忏罪。无文印子既成，付法传衣厮赖。致令卢老黄梅，坠石腰间舂碓。将谓有法与人，问著却言不会。引得后代儿孙，尽作韩獹逐块。虽欲扶竖宗乘，奈何东倒西傫。子细检点将来，直是令人叵耐。若也尽令而行，一击须教粉碎。有时静坐思量，就中也有可爱。深沙共脩罗结亲，金刚与土地指背。细不通风，大通车马。突出当阳，孰辨真假。虚空有把柄，无手人能把。跛驴蹋倒摘茶轮，草庵卸下琉璃瓦。洞山万里一条铁，浏阳一击百杂碎。云门关字常现前，翠岩眉毛在不在。或是或非人不识，逆行顺行天莫测。隔山人唱鹧鸪词，错认胡笳十八拍。荆棘林中善卷舒，更于骊颔探神珠。南山鳖鼻活拈得，乘兴犹来捋虎须。休誇棒下无生忍，拨置当阳掣电机。未屙已前蓦提得，一击自然亡所知。多时不说禅，口边生白醭。大众苦相煎，便登曲录木。匪论五家宗，不引传灯录。才开两片皮，业因招薄福。释迦乾屎橛，达磨老臭秃。一人曲说直，一人直说曲。彼此大丈夫，肯受尔沸？。骂佛谤祖师，定入拔舌狱。佛祖生冤家，魔生真眷属。心地黑漫漫，口里水漉漉，似恁出家儿，定灭瞿昙族。腊月三十朝，大笑却成哭。香严透语渗漏，被语言缚杀。石霜透情渗漏，被情识使杀。曹山透见渗漏，被用闻觉知惑杀。这僧有头无尾，明招有尾无头。若人道得头尾圆全句，云门与尔拄杖子。三十年来弄马骑，今朝却被驴儿攧。就地拾得丽水金，拈起却是新罗铁。报诸人，别不别。夜来雪压云门，冻得乌龟成鳖。今夜唤明朝作来年，明朝唤今夜作去岁。即称来年今夜合来，既号去岁明朝合去。来年今夜不见来，去岁明朝定不去。既不来，又不去，业识茫茫无本据。大圆镜里绝纤尘，个中岂著闲家具。是则是，别又别，烁迦晃破秋天月。庞公不昧本来身，大似飞龙成跛鳖。尔诸人，瞥不瞥，灵利汉须看时节。五九尽处又逢春，衲僧脑后三斤铁。夜来兔子赶大虫，天明走入无何有。月下珊瑚长数枝，万象森罗齐稽首。拄杖子，不唧？，渠侬却善分妍丑。李公烂醉绝倒时，元是张公吃村酒。报诸人，急回首，切忌痴狂外边走。俊鹞不打篱边兔，猛虎终不食伏肉。毛头星现北斗前，把断天关并地轴。福城东有大长者，居福城东海屿上。于不思议尘劫中，承事供养无数佛。善哉长者世希有，如优昙华时一现。发启广大真实心，创无佛处阿兰若。若昔智人建梵刹，折草插地即成就。此心坚固等须弥，或赞或毁不摇动。魔王军众数甚多，睹兹殊胜自摧伏。长者视身如浮云，变灭须臾不长久。当生佛国时节来，撒手便行不回顾。有子遵义起其家，志愿身心俱及第。仁者则寿语不诬，当知今亦未尝死。我来居是阿兰若，不见长者生遗恨。故说此偈聊发扬，同住如来寂灭海。以字不成八字非，烁迦罗眼不能窥。一毛头上重拈出，忿怒那吒失却威。心空及第无阶级，直下忘怀罪性空。一念廓然三际断，千差万别尽圆通。针锋头上透天关，著意忘怀两不堪。直下早踰千万劫，即今成佛未同参。普贤身相无有二，八万四千毛孔刹。一一毛孔一如来，一一如来一塔庙。舍利坚固金刚身，虚空可坏此不朽。女子陈氏报劬劳，一一塔庙一瞻礼。满足八万四千拜，尽诸毛孔无有遗。所获功德不可量，正与普贤行愿等。用严数父及慈母，遍及法界诸有情。永离苦海證菩提，悉得心空超彼岸。插一枝草建梵刹，破妄想尘出经卷。饶益广大诸有情，成就无边希有事。昨日梦说禅，如今禅说梦。梦时梦如今说底，说时说昨日梦底。昨日合眼梦，如今开眼梦。诸人总在梦中听，云门复说梦中梦。驴唇先生开中笑，阿脩罗王打勃跳。海神失却夜明珠，擘破弥卢穿七窍。三人上座请谈禅，平地无风浪拍天。禅禅，不用思量卜度，非干文字语言。仰之弥高，钻之弥坚。岩头刬之则曰是句非句，临济用之则曰三要三玄。禅禅，吞却栗棘蓬，透发金刚圈。休论赵老汉庭前柏树子，莫问首山新妇骑驴阿家牵。但请一时放下著，当人本体自周圆。梦里明明有六趣，觉后空空无大千。衲僧相见莫疑猜，布袋结头今日开。露柱著衫南岳去，灯笼脱帽上天台。只有云门木上座，终年无去亦无来。有时独靠古屏畔，觑破门前下马台。举一不得举二，放过一著落在第二。遇贵则贱，遇贱则贵。筑著磕著，没处回避。南岳天台去路通，君向西兮我向东，风从虎兮云从龙。拈起簸箕别处舂，熨斗煎茶铫不同。真生无可生，真灭无可灭。寂灭忽现前，虾蟆吞却月。今早又风起，闹处莫插觜。触著阎罗王，带累阴司鬼。俱劄普，日轮午。李将军，射石虎。虽然透过那边，枉发千钧之弩。无路是赵州，老将足机筹。关南并塞北，当下一时收。庭前柏树子，今日重新举。打破赵州关，特地寻言语。聊闻举著便承当，好肉无端已剜疮。著眼机轮上头看，方知两两不成双。彻骨彻髓道一句，三要三玄绝遮护。竺乾四七例皆迷，震旦二三浑未悟。我说是言非正邪，当机觌面休回互。殷勤为报云台公，俊鹰不打篱边兔。即心即佛莫妄求，非心非佛休别讨。红炉焰上雪华飞，一点清凉除热恼。行不到处说不难，说不到处行不难。行说难到不难到，拈却门前大案山。这僧问赵州，赵州答赵州。得人一马，还人一牛。人平不语，水平不流。受恩深处宜先退，得意浓时便好休。冤有头，债有主。偶因失脚倒地，至今怨入骨髓。妄心颠倒造诸业，回趣真乘即忏摩。真妄两头俱透脱，海南东畔是新罗。不落与不昧，半明兼半晦。不昧与不落，两头空索索。五百生前个野狐，而今冷地谩追呼。座中既有江南客，休向樽前唱鹧鸪。生也不道，死也不道。公案两重，一状领到。露刃吹毛，截断纲要。脱却鹘臭衫，拈了炙腊脂帽，大坐当轩气浩浩。丹霞烧却木佛，翠微供养罗汉。一人左手抬，一人右手按。宾主既历然，吾道一以贯。师子独游行，岂复求侣伴。团圞擘不开，打鼓普请看。虽不直分文，倾国不肯换。一二三四五，虚空阙处补。五四三二一，当门书大吉。好手挥斤去鼻泥，衲僧机妙安能识。蓦然识，百草头边露消息。念七念七，全无消息。背看分明，正观难识。白的的，清寥寥。水不能濡，火不能烧。千灵万圣，万圣千灵。莫顺人情，吉凶上卦。大根大器大丈夫，不越一念了大事。三世诸佛立下风，此人堪作如来使。清净慈门刹尘数，共生如来一妙相。一一诸相莫不然，是故见者无厌足。举头忽睹明星现，因兹眼病见空华。今日还渠旧光彩，碧眸炯炯照尘沙。夷门昔日呈家丑，拈出无边栗棘蓬。今日瓯峰孤顶上，幸然无事又相逢。差之毫釐，失之千里。孟春犹寒，终而复始。释迦老子是系驴橛，一大藏教是破故纸。如我按指，海印发光。汝暂举心，尘劳先起。百杂碎，没缝罅。明眼衲僧，盲聋瘖哑。金刚水际藏身，非非想天走马。